பெர்மாங்கனேட்டு குறியீடு

பெர்மாங்கனேட்டு குறியீடு (Permanganate index) என்பது நீரின் தரத்தை மதிப்பிடுவதற்கான ஒரு மதிப்பீடாகும். வெப்பமான சூழ்நிலையில் ஓர் அமில ஊடகத்தில் பொட்டாசியம் பெர்மாங்கனேட்டால் ஆக்சிசனேற்றத்தைக் கண்டறிவதாகும். 

குறிப்பிட்ட காலத்திற்கு  தெரிந்த அளவு பொட்டாசியம் பெர்மாங்கனேட்டும் கந்தக அமிலமும் சேர்த்து ஒரு மாதிரியை கொதிக்கும் நீர் குளியல் தொட்டியில் சூடாக்குவதே இந்த முறையாகும். பொதுவாக பத்து நிமிட காலம் இச்சூடாக்கும் செயல்முறை மேற்கொள்ளப்படுகிறது. மாதிரியில் உள்ள ஆக்சிசனேற்றக்கூடிய பொருளால் பெர்மாங்கனேட்டின் ஒரு பகுதி குறைக்கப்படும். அதிகப்படியான ஆக்சலேட்டு கரைசலைச் சேர்ப்பதன் மூலமும், அதைத் தொடர்ந்து பெர்மாங்கனேட்டுடன் தரம்பார்த்தல் செய்வதன் மூலமும் நுகரப்படும் பெர்மாங்கனேட்டின் அளவைக் கண்டறியலாம். 300 மி.கி/லிட்டருக்கும் குறைவான குளோரைடு அயனி செறிவு கொண்ட தண்ணீருக்கு இந்த முறை பொருந்தும். 10 மி.கி/லிட்டருக்கு மேல் பெர்மாங்கனேட்டு குறியீட்டைக் கொண்ட மாதிரிகளை பகுப்பாய்வு செய்வதற்கு முன் நீர்த்த கரைசலாக மாற்றிக் கொள்ள வேண்டும். சோதனையின் உகந்த வரம்பின் குறைந்த பட்ச வரம்பு 0.5 மி.கி/லி ஆகும்.

சில கரிம சேர்மங்கள் ஆக்சிசனேற்றம் அடையாததால் அல்லது முழுமையடையாமல் ஆக்சிசனேற்றம் அடைவதால், கழிவுநீருக்கு பெர்மாங்கனேட்டு குறியீட்டு முறை பரிந்துரைக்கப்படுவதில்லை.

மேலும் காண்க
பெர்மாங்கனேட்டு

மேற்கோள்கள்

பகுப்பு:பெர்மாங்கனேட்டுகள்
பகுப்பு:வேதியியல் பரிசோதனைகள்